[*БЛОГ*](http://communication-academy.eu/%d0%b1%d0%bb%d0%be%d0%b3/)*» Интерактивните методи – реална алтернатива в работата на учителя*

**Интерактивните методи – реална алтернатива в работата на учителя**

Всеки учител има предпочитан набор от методи, който използва в преподавателската си работа. Няма *добри* или *лоши* методи, има такива, които учителят е подбрал подходящо за съответния клас, за съответното учебно съдържание, съответната възраст и т.н.

В последно време се заговори за т.н. *интерактиви методи*. Те се основават на идеите на хуманистичната психология, а резултатността им се подкрепя и от изследванията на невропедагогиката, физиологията на мозъка и когнитивните науки като цяло. Основната идея е, че по-добре се запомня и интегрира в личния опит това, което е емоционално натоварено и преживяно. Науката доказа, че ако емоциите се подтискат и не се изразяват се спира притока на *храна* за мозъка-онези жизнено важни химични вещества, които са *мотор*за неговата ефективна работа. Интересен факт е, че и тази част от мозъка, която отговаря за движението е отговорна и за ученето, т.е. ако обвържем този процес с повече активност от всякакъв характер, то той (процеса на учене) е по-резултатен.

Ако дефинираме метода на обучение най-общо като система от правила, които определят взаимодействието между учителя и ученика, между преподаващия и учещия, то т.н. интерактивни методи естествено се вписват в това определение. Те са онази част от репертоара на обучаващия, в която акцентът е върху **специално и целенасочено организирани ситуации и взаимодействия, в които обучаемите чрез преживяване и емоционална рефлексия (осъзнаване на своите чувства и емоции) придобиват различни знания и умения.**

При интрерактивните методи ученето е фокусирано и реализирано чрез преживяванията, в които се включват обучаемите. То не е просто процес на акумулиране на учебна информация и усвояване на знания и умения. Това е учене в ситуация, в която нещо се преживява, има действия, различен тип активност, има *правене* на нещата. Отдавна е известно, че хората най-добре запомнят, това което правят, чувстват и разбират. До 90 % от информацията се усвоява, ако учениците се вкючват в такава организация на обучението, в която освен предаването на знания се предлагат и дейности (ситуации), в които информацията се преживява, осмисля емоционално и апробира в практически план. Ако разгледаме елементите на т.н *традиционно учене* и *ученето, основано на преживявания*, ще забележим различията, отразени в следната таблица:

|  |  |  |
| --- | --- | --- |
| **Елементи на процеса** | **Традиционно учене** | **Учене чрез преживяване** |
| **учебна единица** | насочена към индивида | насочена към индивида и групата |
| **фокус на учене** | съдържание | съдържание и процес |
| **характер на вкючване на учещия** | когнитивен (познавателен) | когнитивен, афективен (самопознание) и практически |
| **роля на учещия** | по-пасивна – слуша, запомня, възпроизвежда, изпитват го | активно взаимодействие, включване, участие в дейности |
| **роля на водещия** | представя основно информация, оценява | източник на ресурси, фасилитатор, медиатор, треньор |
| **отговорност на водещия** | да осигурява структурирана информация, основно едностраннен характер на общуването | да създава условия за преживявания на учещия, да предлага различни ситуации на взаимодействия |
| **работен климат** | формален, често със забрани, наказания, с акцент на статуса и властта | неформален, стимулираш, релаксиращ, намалява статусовите разлики и стреса |
| **главен проблем на водещия** | да зададе по-добри въпроси на класа, да онагледи и структурира информацията, да я ‘преведе’ на разбираем език | да намери начин да стимулира груповите взаимодействия; учещите да задават въпроси и сами да се доближават до отговорите |
| **отговорност за резултатите** | Ако ученикът не е научил, учителят не е обучил | участниците – все по-отговорни за тяхното учене, резултати и поведение |
| **възпитателен характер на обучението** | формират се качества като организираност, старание, ред последователност и др. | развиват се и социални умения, емоционална интелигентност и емпатия към себе си и другия |

Целите на учене, основано върху преживяванията са

**Aфективни** – създаване на промени в чувствата, нагласите, ценностите в резултат на интензивни преживелищни ситуации.

**Eмпатични** – учене как се чувства човек на мястото на другия-изключително важно жизнено умение.

**Kомуникативни (интерактивни)** – обучаемият преживява и се учи да анализира, ръководи и контролира взаимодействията, в които влиза, както и да дава адекватна обратна връзка.

**Високо равнище на развитие на познавателните (когнитивни) умения** – анализ, синтез, класифициране, пренос на информация и т.н

Ученето, основано на преживявания е учене, основано върху собствен опит, но и учене в условията на структурирани и подготвени от учителя (водещия) ситуации. То се характеризира със следните стъпки.

**1. Преживей** – участниците се включват в едно или няколко структурирани преживявания.

**2. Сподели** – участниците споделят своите възприятия, емоции, чувства, реакции, мисли.

**3. Обсъди** – участниците обсъждат моделите и динамиката на преживяванията.

**4. Обобщи** – на основата на преживяното участниците обобщават принципи, които са валидни за реалния свят.

**5. Приложи** – участниците планират по-ефективно поведение за реални жизнени ситуации.

Интерактивните методи се делят на няколко основни групи.

*1. Методи за запознаване*

*2. Методи за «загряване» и «вработване» на групата (класа)*

*3. Методи за раздвижване на групата*

*4. Диалогови методи*

*5. Методи на работа в малки групи*

*6. Игрови методи*

*7. Методи за развитие на творческото мислене*

При използването на интерактивните методи е добре учителят да си зададе следните въпроси:

**1.** Кои точно методи да подбера?

**2.** Какво учебно съдържание е подходящо и предполага повече емоционален заряд?

**3.** Достатъчно ли групов опит имат моите ученици? Какви правила да се въведат при работата?

**4.** Как да съобразя предлаганите учебни ситуации с възрастовите особености на учениците?

**5.** Какви материали да подготвя? С какви материални ресурси разполагам?

**6.** Как да организирам средата, в която ще работи класа (групата)?

**7.** Как да оценя участието и резултатите от груповата работа?

**8.** Как се свързва този вид учебна работа със следващия учебен материал? Как да планирам?

**9.** Какви са предимствата и ограниченията в използването на интерактивните методи?

Интерактивните методи не са «панацея», не са мода или непостижима задача. Те изискват промяна в нагласите на обучаващия, изискват по-творчески подход, комбинативност и смелост. Образованието е консервативна система, с огромно значение за развитието на една държава. Реалностите на днешния ден изискват промени, а интерактивните методи са една от възможностите.

<http://communication-academy.eu/%D1%83%D1%87%D0%B8%D1%82%D0%B5%D0%BB%D0%B8/%D0%B8%D0%BD%D1%82%D0%B5%D1%80%D0%B0%D0%BA%D1%82%D0%B8%D0%B2%D0%BD%D0%B8%D1%82%D0%B5-%D0%BC%D0%B5%D1%82%D0%BE%D0%B4%D0%B8-%D0%BD%D0%B0-%D1%83%D1%87%D0%B8%D1%82%D0%B5%D0%BB%D1%8F/>